นายกฯนั่งหัวโต๊ะสร้างโอท็อปซิตีปลุกท่องเที่ยว
นายกฯ นั่งหัวโต๊ะเวิร์กช็อปท่องเที่ยว 6 ก.ค.นี้ ลุยเมกะโปรเจกต์ท่องเที่ยว
3 ก.ค. 2555

นายกฯ นั่งหัวโต๊ะเวิร์กช็อปท่องเที่ยว 6 ก.ค.นี้ ลุยเมกะโปรเจกต์ท่องเที่ยว
นายนิวัฒน์ธำรง บุญทรงไพศาล รมต.ประจำสำนักนายกรัฐมนตรี เปิดเผยว่า วันที่ 6 ก.ค.นี้ น.ส.ยิ่งลักษณ์ ชินวัตร นายกรัฐมนตรี จะเป็นประธานการประชุมเชิงปฏิบัติการด้านการท่องเที่ยวสร้างรายได้ 2 ล้านล้านบาทในปี 2558 ครั้งที่ 2 จากก่อนหน้านี้ที่มีการประชุมครั้งแรกวันที่ 17 มิ.ย.ที่ผ่านมา 
นายนิวัฒน์ธำรง มั่นใจว่าการผลักดันเป้าหมายรายได้ท่องเที่ยวเป็น 2 ล้านล้านบาท ที่เหลือเวลาอีก 3 ปี เป็นไปได้ เพราะไทยมีศักยภาพแหล่งท่องเที่ยวทั้งแหล่งท่องเที่ยวธรรมชาติและวัฒนธรรม แต่ต้องมีแผนบุกตลาดที่ชัดเจนว่าจะบุกตลาดไหน เมื่อใด และวิธีใด รวมทั้งการพัฒนาแหล่งท่องเที่ยวยอดนิยม 15 แห่ง และลงทุนต่อไป 
แหล่งข่าวทำเนียบรัฐบาล เปิดเผยว่า แผนงานลงทุนเพื่อผลักดันรายได้ท่องเที่ยวที่น่าสนใจ เช่น พัฒนาพื้นที่มักกะสันเป็นเอนเตอร์เทนเมนต์ พาราไดซ์ จัดตั้งศูนย์ขายสินค้าโอท็อป หรือครีเอทีฟ โอท็อป ซิตี และพัฒนาท่าเรือคลองเตยเป็นศูนย์บริการท่องเที่ยวทางน้ำและแหล่งช็อปปิ้ง เป็นต้น โดยจะตั้งคณะทำงานทำการศึกษาโครงการลงทุนขนาดใหญ่ภายใน1-3 เดือน 
นายศิษฎิวัชร ชีวรัตนพร นายกสมาคมไทยธุรกิจการท่องเที่ยว (แอตตา) ระบุว่า การขับเคลื่อนนโยบายดังกล่าวจะพูดกันลอยๆ ไม่ได้ ว่าจะหารายได้ 2 ล้านล้านบาท แต่ต้องมีแผนรองรับที่ดี เช่นตอนนี้สนามบินสุวรรณภูมิแน่นแล้ว ต้องคิดว่าจะกระจายผู้โดยสารไปสนามบินอื่นอย่างไร ประกอบกับต้องมีแผนดูแลความปลอดภัยของนักท่องเที่ยวด้วย